KOMISIJOS SPRENDIMAS
2007 m. balandžio 23 d.
nustatantis pagalbos įvairinimui ir papildomos pagalbos įvairinimui, skirtinos 2007-2008 prekybos metais pagal laikiną Bendrijos cukraus pramonės restruktūrizavimo schemą, sumas
(pranešta dokumentu Nr. C(2007) 1717)
(Tik tekstai ispanų, čekų, graikų, italų, latvių, vengrų, portugalų, slovakų, slovėnų, švedų ir suomių kalbomis yra autentiški)
(Tekstas svarbus EEE)
(2007/278/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2006 m. vasario 20 d. Tarybos reglamentą (EB) Nr. 320/2006, nustatantį laikiną Bendrijos cukraus pramonės restruktūrizavimo schemą ir iš dalies keičiantį Reglamentą (EB) Nr. 1290/2005 dėl bendrosios žemės ūkio politikos finansavimo (1),
atsižvelgdama į 2006 m. birželio 27 d. Komisijos reglamentą (EB) Nr. 968/2006, nustatantį išsamias Tarybos reglamento (EB) Nr. 320/2006, nustatančio laikiną Bendrijos cukraus pramonės restruktūrizavimo schemą, įgyvendinimo taisykles (2), ypač į jo 13 straipsnio 1 dalį,
kadangi:
(1)
Iki 2007 m. kovo 31 d. Komisija turi nustatyti kiekvienai konkrečiai valstybei narei paskirstomas pagalbos įvairinimui, nurodytos Reglamento (EB) Nr. 320/2006 6 straipsnyje, papildomos pagalbos įvairinimui, nurodytos to reglamento 7 straipsnyje, ir kai kurioms valstybėms narėms skirtos pereinamojo laikotarpio pagalbos, nurodytos to reglamento 9 straipsnyje, sumas.
(2)
Pagalbos įvairinimui ir papildomos pagalbos įvairinimui sumos apskaičiuojamos pagal tai, kiek cukraus kvotos tonų atsisakė atitinkama valstybė narė 2007-2008 prekybos metais, kaip nurodyta Reglamento (EB) Nr. 968/2006 13 straipsnio 2 dalyje,
PRIĖMĖ ŠĮ SPRENDIMĄ:
1 straipsnis
Šio sprendimo priede atitinkamoms valstybėms narėms yra nustatytos pagalbos įvairinimui ir papildomos pagalbos įvairinimui, kuri numatyta Reglamento (EB) Nr. 320/2006 6 ir 7 straipsniuose, sumos; jos apskaičiuotos pagal kvotas, kurių atsisakyta 2007-2008 prekybos metais.
2 straipsnis
Šis sprendimas skirtas Čekijos Respublikai, Graikijos Respublikai, Ispanijos Karalystei, Italijos Respublikai, Latvijos Respublikai, Vengrijos Respublikai, Portugalijos Respublikai, Slovėnijos Respublikai, Slovakijos Respublikai ir Suomijos Respublikai.
Priimta Briuselyje, 2007 m. balandžio 23 d.